
ועדת העבודה, הרווחה והבריאות
24/11/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 326>
מישיבת ועדת העבודה, הרווחה והבריאות
יום שני, ב' בכסלו התשע"ה (24 בנובמבר 2014), שעה 11:45
<סדר היום:>
<הצעת חוק שוויון ההזדמנויות בעבודה (תיקון מס' 22) (איסור הפליה מחמת מקום מגורים), התשע"ה-2014, של חה"כ שולי מועלם-רפאלי, יוני שטבון, אורית סטרוק, רוברט אילטוב, משה זלמן פייגלין, מירי רגב, זבולון כלפה, שמעון אוחיון, נסים זאב, דוד צור, יריב לוין, בועז טופורובסקי - הכנה לקריאה שנייה ושלישית>
נכחו:

<חברי הוועדה:> 
חיים כץ – היו"ר
שולי מועלם-רפאלי

יעקב מרגי

רינה פרנקל

<מוזמנים:> 
	הילה רענן
	–
	עו"ד, תחום עבודה ועיסוקים, משרד הכלכלה

	אורי שיינין
	–
	רפרנט תעסוקה, אגף התקציבים, משרד האוצר

	הדס אגמון
	–
	עו"ד, משרד המשפטים

	מרגלית בוטרמן
	–
	עו"ד, ממונה ייעוץ משפטי כ"א ושכר ברשומ"ק, משרד הפנים

	ורד ויץ
	–
	עו"ד, הלשכה המשפטית, אגף לאיגוד מקצועי, ההסתדרות החדשה

	מוטי שפירא
	–
	מנכ"ל לה"ב, לשכת ארגוני העצמאים והעסקים בישראל

	גדעון בן ישראל
	–
	יו"ר הסתדרות הגמלאים


<ייעוץ משפטי: >
נעה בן שבת
<מנהלת הוועדה:>
וילמה מאור
<רישום פרלמנטרי:>
אהובה שרון - חבר המתרגמים
<הצעת חוק שוויון ההזדמנויות בעבודה (תיקון מס' 22) (איסור הפליה מחמת מקום מגורים), התשע"ה-2014>, של חה"כ שולי מועלם-רפאלי, יוני שטבון, אורית סטרוק, רוברט אילטוב, משה זלמן פייגלין, מירי רגב, זבולון כלפה, שמעון אוחיון, נסים זאב, דוד צור, יריב לוין, בועז טופורובסקי - הכנה לקריאה שנייה ושלישית
<היו"ר חיים כץ:>
בוקר טוב. יום שני, ב' בכסלו, ה-24 בנובמבר 2014 ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק שוויון ההזדמנויות בעבודה (תיקון מס' 22)  (איסור הפליה מחמת מקום מגורים), התשע"ה-2014 של חברת הכנסת שולי מועלם-רפאלי. יתר חברי הכנסת שחתמו אתך לא רציניים או שהם מאמינים בך אמונה עיוורת שאת תעשי את העבודה.

<שולי מועלם-רפאלי:>
שאני אייצג אותם בכבוד.

<היו"ר חיים כץ:>
והם ייקחו את הקרדיט בסטטיסטיקה ובדוחות. את צריכה לתת מקסימום מעשר. חתמו אתך על ההצעה 11 חברי כנסת נוספים, כלומר, את שמונה אחוזים מהחוק ו-92 אחוזים לא באים ולא מקשיבים.

<יעקב מרגי:>
היא המוביל. זה שיושב ליד ההגה.

<שולי מועלם-רפאלי:>
אדוני זוכר שבדיון אחר שעלה כאן אמרנו שיש שתי תפיסות.

<היו"ר חיים כץ:>
מי זה אדוני?

<שולי מועלם-רפאלי:>
בהמשך למה שהיה כאן קודם. ידידי המלומד.

<היו"ר חיים כץ:>
חברי.

<שולי מועלם-רפאלי:>
דיברנו על כך שיש כאן שתי גישות. הגישה שאתה אמרת לנו לחברי הכנסת החדשים, שתעשו חוקים, תריצו אותם לבד, מקסימום תחתימו עוד מישהו אחד. הגישה השנייה אמרה תשלחו את זה לכולם ותאפשרו לכמה שיותר חברי כנסת להצטרף. אנחנו החדשים עדיין  נוהגים לפי הגישה הזאת.

<היו"ר חיים כץ:>
ומה זה נותן?

<שולי מועלם-רפאלי:>
זה אומר שיש אמירה חשובה.

<היו"ר חיים כץ:>
מגיעה החלטת סיעה שאומרת שהם מצביעים נגד. בזה את גורמת לבן אדם לדבר עבירה כי הוא מצביע נגד החתימה שלו. זאת אומרת, גרמת לו להיות לא רציני.

<יעקב מרגי:>
בפני עיוור לא תיתן מכשול.

<היו"ר חיים כץ:>
גברתי, מאחר ואת יוזמת החוק ואת נלחמת עליו, בבקשה. אנחנו בהכנה לקריאה השנייה והשלישית.

<שולי מועלם-רפאלי:>
תודה. אין לי הרבה מה להוסיף על מה שנאמר כאן בהכנה לקריאה ראשונה וגם במליאה, חוץ מזה שאנחנו שמענו קריאות לא ראויות שמדברות על כך שאדם שגר במקום מסוים, לא ראוי להתקבל לעבודה אצל אותו מעסיק מהולל. 

<היו"ר חיים כץ:>
אם הוא יוצא למילואים, הוא רשאי?

<שולי מועלם-רפאלי:>
כן. גם למות במילואים הוא רשאי. גם בצבא סדיר הוא רשאי למות.

<היו"ר חיים כץ:>
אבל לעבוד, לא.

<שולי מועלם-רפאלי:>
אנחנו חושבים שלאמירה הזאת אין מקום והיה צריך לעגן אותה בחוק.

<יעקב מרגי:>
גם לבלות לא מאפשרים לו.

<שולי מועלם-רפאלי:>
כן. זאת הצעת החוק הבאה שלי שאני מקווה ששרת המשפטים תוריד ממנה את הערר. נחשפנו שוב לאפליה הזאת כאשר לא מכניסים חייל שלחם במבצע צוק איתן, חייל דרוזי.

<היו"ר חיים כץ:>
לא משנה אם הוא חייל שלחם. צריך להכניס כל אחד לכל מקום.

<שולי מועלם-רפאלי:>
נכון.

<היו"ר חיים כץ:>
בלי שום קשר אם הוא חייל או לא חייל. הוא לא בא עם שלט שאומר שהוא לחם בצוק איתן.

<שולי מועלם-רפאלי:>
נכון. צריך לאפשר לכל אחד לקבל את הזכות שלו כאזרח במדינת ישראל. איכשהו כולם יוצאים בסוף  מהאמירות הקשות שלהם בזה שאומרים, לא, זה מועדון חברים. אז אומר החבר שלו, אבל אני לא חבר במועדון ואותי כן הכנסתם.

אני חושבת שהנושא של אפליה מחמת מקום מגורים הוא דרמטי ואסור לנו שזה יקרה. לכל אחד יש זכות לעבוד בכפוף למה שדיברנו עליו שזה לא דורש מהמעסיק עלויות נוספות ולא מאפשר לעובד להתחמק ממטלות שכרוכות במקום העבודה שהוא מקבל על עצמו.

<היו"ר חיים כץ:>
אני מקום עבודה – גילוי נאות, התעשייה האווירית, מזכיר ארגון עובדי התעשייה האווירית – ובהסכם העבודה הקיבוצי שלי אני מספק הסעות לעובדים. בא העובד שגר במקום מרוחק. אני צריך לספק לו הסעה?

<שולי מועלם-רפאלי:>
לא, כי אתה מגדיר בהסכם העבודה שלך. צריך להגיד גילוי נאות, אדוני, הבעל שלי הוא מהנדס בתעשייה האווירית והוא לא זוכה לקבל הסעות כי בהגדרה, בהסכם העבודה שלכם כתוב שכדי להוציא הסעה, צריכים להיות מספר מסוים של עובדים. יתכבד העובד ויחליט, כמו הבעל שלי, שבכל זאת שווה לו לעשות את העבודה החשובה שהוא עושה לדעת המנהלים שלו – אני לא יודעת להגיד על זה כלום  כי אסור לי אפילו לבוא למקום העבודה שלו – וייסע.

<היו"ר חיים כץ:>
במקום העבודה שלו צריך לעבוד תחקיר הרבה מעבר לשלושה חודשים.

<שולי מועלם-רפאלי:>
כן.

<היו"ר חיים כץ:>
תחקיר ביטחוני של מעל שלושה חודשים וזה מהווה מכשול. אם בא בן אדם באיכות גבוהה, הוא שואל את עצמו למה שהוא יחכה שלושה חודשים ולכן הוא הולך לעבוד במקום אחר.

<שולי מועלם-רפאלי:>
אבל אז הוא מפסיד עבודה משמעותית לטובת מדינת ישראל, עם ישראל והחברה בישראל. כל אחד עושה את השיקולים שלו.

<היו"ר חיים כץ:>
אחרי שהבהרת את נושא ההסעות, יש כאן מישהו שרוצה להעיר משהו להצעת החוק? אף אחד לא רוצה להעיר? תעברי להקראה.

<נעה בן שבת:>
אני רק רוצה להבהיר שאנחנו לא מדברים רק על מצב בו מקום המגורים מסווה עילת אפליה אחרת שקבועה בחוק אלא היא עומדת בפני עצמה.

<מיכל בירן:>
גם אני שאלתי אם אין כאן משהו שמסתתר.

<היו"ר חיים כץ:>
אין הערות בגלל שאת מהבית היהודי?

<שולי מועלם-רפאלי:>
לא. אין הערות כי באמת בוועדת שרים כל השרים מקיר לקיר הסכימו שהחוק הזה כל כך מתבקש. לכן אני חושבת שאין הערות.

<היו"ר חיים כץ:>
אין הערות לא בגלל שאת באה מהבית היהודי?

<שולי מועלם-רפאלי:>
בבית היהודי זוכים כאן באיזה אקסטרות? אם זה כך, תגיד לי כדי שאני אדע לדרוש אותן.

<יעקב מרגי:>
זוכים לשיר את ההמנון. זה לפי המשברים. תלוי מי במשבר באותו זמן.

<היו"ר חיים כץ:>
תעברי להקראה.

<נעה בן שבת:>
זה מצטרף לעילות האפליה הקיימות. אנחנו לא מדברים רק על מצב שזה מסווה עילת אפליה אחרת גם כשזה עומד בפני עצמו.

צריך לזכור שאם זה מתחייב מאופיו וממהותו של התפקיד, למשל צריך זמינות ואז עובד שהוא לא נמצא במקום - - -

<היו"ר חיים כץ:>
הוא לא יתקבל כי הוא לא מתאים לעבודה.

<נעה בן שבת:>
כל הסיפור בשוויון הזדמנויות הוא האם לקבל או לא לקבל. אם זה מאופיו ומהותו של התפקיד, ממילא זה לא נמצא. זה רק לעילות האפליה האחרות.

<היו"ר חיים כץ:>
תעברי להקראה.

<נעה בן שבת:>
הצעת חוק שוויון ההזדמנויות בעבודה (תיקון מס' 22) (איסור הפליה מחמת מקום מגורים),
התשע"ה-2014
1. תיקון סעיף 2
בחוק שוויון ההזדמנויות בעבודה, התשמ"ח-1988, בסעיף 2(א), אחרי "ארץ מוצאם" יבוא "מקום מגוריהם".

<היו"ר חיים כץ:>
תודה רבה. מי בעד הצעת החוק?

הצבעה

בעד –  פה אחד
הצעת החוק אושרה פה אחד

<היו"ר חיים כץ:>
כל חברי הכנסת שנוכחים, חמישה במספר, אישרו את הצעת החוק  כהכנה לקריאה השנייה והשלישית. אני מקווה שבמהרה היא תעלה למליאה ותירשם בספר החוקים של מדינת ישראל.

<שולי מועלם-רפאלי:>
תודה רבה.

<היו"ר חיים כץ:>
תודה רבה. הישיבה נעולה.

<הישיבה ננעלה בשעה 12:00.>
